Elsebeth Gerner Nielsen (RV), 2000-02-24:
Formålet med det fremsatte lovforslag er at ophæve automatikken i den måde, der gives tilskud på til de zoologiske haver.
Formålet er endvidere at professionalisere de zoologiske haver, ikke mindst med henblik på en bedre formidling og med henblik på at forpligte de zoologiske haver til at medvirke til bevarelse og udvikling af den biologiske mangfoldighed.
Endvidere udvides lovens område ved, at det også gøres muligt at støtte akvarier og terrarier, og endelig udvides de muligheder, der i forvejen er på Kulturministeriets område for at lægge ansvaret for tildeling af tilskud ud i et armslængdeorgan.
Det armslængdeprincip, som vi i øvrigt lægger stor vægt på i kulturpolitikken, kommer nu også til at gælde, når det drejer sig om støtte til de zoologiske haver.
Hr. Søren Hansen var forundret over, at lovforslaget ikke har miljømæssige konsekvenser.
Det skyldes, at man ved miljømæssige konsekvenser forstår forureningsmæssige konsekvenser, og i den forbindelse er jeg da glad for at kunne konstatere, at dette forslag ikke på nogen måde bidrager voldsomt til forureningen i Danmark eller i resten
af verden
Tværtimod bidrager lovforslaget til at understøtte en række andre faktorer, som vi i øvrigt lægger vægt på, når der er tale om miljø og udvikling, nemlig bevarelse af den biologiske mangfoldighed.
Hr. Brian Mikkelsen var bekymret for, om 4 mio. kr. er tilstrækkeligt til at realisere intentionerne i lovforslaget.
Som på mange andre af kulturministerens områder er det somme tider svært at få pengene til at række, men jeg tror rent faktisk, at vi kan komme et pænt stykke af vejen, når det drejer sig om at styrke kvaliteten i de zoologiske haver, med de 4 mio. kr., der er lagt op til som ekstra støtte. Hr. Brian Mikkelsen var også bekymret for de reducerede muligheder for at give tilskud til renteudgifter.
Det hænger sammen med, at en række af de zoologiske anlæg har optaget store lån og derfor er belastede af store lånebyrder og renteudgifter.
Med det lovforslag, der nu er lagt frem, reduceres mulighederne for at give støtte til renteudgifterne - eller sagt på en anden måde: Der er ikke længere automatik i at kunne give støtte til renteudgifter.
Men netop for at lette vilkårene for en række af de zoologiske haver har vi lavet en 4-årig overgangsordning, så der altså fortsat er mulighed for at give støtte til renteudgifter i de kommende 4 år.
Hr. Brian Mikkelsen ønskede også, at der blev taget geografiske hensyn.
Her synes jeg, man skal være opmærksom på bemærkningerne til § 6, stk. 4. Her står der netop, at det nye råd får mulighed for at tage geografiske hensyn.
Hr. Jens Rohde lagde vægt på, at der skal kunne indgås flerårige økonomiske aftaler om økonomien for at give anlæggene bedre mulighed for at planlægge.
Rådet for Zoologiske Anlæg kan i forbindelse med sin vurdering af de enkelte anlæg også tage hensyn til de 4-årige handlingsplaner, de enkelte anlæg skal lave, og desuden er der mulighed for at lave 2-årige aftaler eller flerårige aftaler i det hele taget, hvis økonomien tillader det.
Hr. Poul Nødgaard spurgte, om de kvalitetskrav, der stilles til de zoologiske anlæg, er for hårde.
Kvalitetskravene er opridset i § 3, og når man læser dem igennem og ser på, hvad der kræves, synes jeg ikke, man på nogen måde kan sige, at de er for hårde.
Der stilles krav om, at formidlingen skal være i orden, og at der skal lægges særlig vægt på formidling til børn og unge.
Der skal lægges vægt på, at de almindelige dyrevelfærdsregler bliver overholdt, og der skal lægges vægt på, at der er en vis bredde i geografisk forstand i de enkelte anlæg
, osv.
Nej, jeg synes ikke, at der er tale om for skrappe krav, men det er klart nok, at der skal stilles krav.
Det er rent faktisk noget nyt, for i den gamle lov var det sådan, at der var automatik i tildelingen af tilskud, og det er der altså ikke længere.
Nu er der nogle krav, der skal opfyldes.
Til hr. Kaj Stillinger: Ja, det er rigtigt, at der kommer en ekstrabevilling på 4 mio. kr., og den bevilges inden for Kulturministeriets økonomiske ramme.
Hr. Kim Behnke synes, det er ærgerligt, at de zoologiske anlæg nu skal til at slås om pengene over finansloven.
Det kan man selvfølgelig have lov til at mene, men på den anden side er det vel en del af demokratiets spilleregler, at hvert eneste år kan et flertal i Folketinget tage stilling til, hvor meget der skal gives i støtte til de zoologiske haver.
Jeg vil også gerne gøre hr. Kim Behnke opmærksom på, at lovforslaget jo på ingen måde forhindrer zoologiske haver i at undlade at søge støtte.
Der er skam frihed til at blive fri for statstilskud, ingen er forpligtet til at modtage pengene, så derfor mener jeg ikke, at lovforslaget er med til at udhule privat initiativ og foretagsomhed.
Med disse ord vil jeg gerne sige tak for den brede opbakning til lovforslaget, og jeg ser frem til arbejdet i udvalget.